REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/164-21

5. maj 2021. godine

B e o g r a d

Z A P I S N I K

14. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 28. APRILA 2021. GODINE

Sednica je počela u 12,00 časova.

Sednicom je predsedavala Sandra Božić, predsedik Odbora.

Sednici su prisustvovali: Vuk Mirčetić, Lav Grigorije Pajkić, prof. dr Marko Atlagić, Jovan Kolundžija, Aleksandar Čotrić, Miloš Terzić, Milica Obradović, Snežana Paunović, Jelica Sretenović, Nataša Mihailović Vacić i Željko Tomić, članovi Odbora.

Sednici su prisustvovali: Ivana Popović (Sandra Božić), Nebojša Bakarec (Ivan Tasovac), Zoran Tomić (mr Jadranka Jovanović), Jelena Mihailović (Snežana Paunović) i Samira Ćosović (Nataša Mihailović Vacić), zamenici članova Odbora.

Sednici nisu prisustvovali: Milena Popović, Mira Petrović i Rozalija Ekres, kao ni njihovi zamenici.

Pored članova Odbora, sednici su prisustvovali: Vukica Kilibarda, sekretar Ministarstva kulture i informisanja, Radovan Jokić, v.d. pomoćnik ministra kulture i informisanja, Milorad Vukašinović i Goran Eror, kandidati za člana Saveta Regulatornog tela za elektronske medije.

Predsedavajuća je obavestila članove Odbora da je ovu sednicu sazvala u roku kraćem od tri dana, zbog potrebe da Odbor zbog potrebe da Odbor razmotri Predlog zakona o o izmenama i dopunama Zakona o kulturi, u pojedinostima, kao i da obavi razgovor sa predloženim kandidatima za člana Saveta Regulatornog tela za elektronske medije.

Na predlog predsedavajućeg, članovi Odbora su jednoglasno (12 za), usvojili sledeći

D n e v n i r e d

1. Razmatranje Predloga zakona o izmenama i dopunama Zakona o kulturi, koji je podnela Vlada, u pojedinostima;

2. Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač nadležni odbor Skupštine Autonomne pokrajine Vojvodine.

PRVA TAČKA DNEVNOG REDA: Razmatranje Predloga zakona o izmenama i dopunama Zakona o kulturi, koji je podnela Vlada, u pojedinostima

U uvodnim napomenama, predsednik Odbora Sandra Božić podsetila je sve prisutne da je Vlada Republike Srbije 23. aprila 2021. godine, podnela Narodnoj skupštini pet amandmana na Predlog zakona o izmenama i dopunama Zakona o kulturi.

Radovan Jokić, v.d. pomoćnik ministra kulture i informisanja, upoznao je članove Odbora sa sadržinom amandmana, kao i razlozima zbog kojih je Vlada odlučila da podnese pet amandmana na Predlog zakona o izmenama i dopunama Zakona o kulturi.

U diskusiji su učestovovali: Snežana Paunović i Radovan Jokić.

Povodom pitanja Snežane Paunović, Radovan Jokić je istakao da su važeća zakonska rešenja, koja se odnose na način izbora članova Nacionalnog saveta za kulturu, previše komplikovana i u praksi teško sprovodljiva. S tim u vezi, dodao je da će, ukoliko Narodna skupština donese ovaj Zakon, centralne ustanove kulture u Republici Srbiji, predlagati kandidate za članove Nacionalnog saveta za kulturu, koji ne dolaze iz reda njihovih zaposlenih i da će se na taj način omogućiti ravnomerana zastupljenost svih kulturnih profesija i umetnika.

Odbor je odlučio da predloži Narodnoj skupštini da prihvati amandman na na član 2. koji je podnela Vlada (12 za, dva nisu glasala).

Odbor je odlučio da predloži Narodnoj skupštini da prihvati amandman na na član 3. koji je podnela Vlada (12 za, dva nisu glasala).

Odbor je odlučio da predloži Narodnoj skupštini da prihvati amandman na na član 4. koji je podnela Vlada (13 za, jedan nije glasao).

Odbor je odlučio da predloži Narodnoj skupštini da prihvati amandman na na član 5. koji je podnela Vlada (14 za).

Odbor je odlučio da predloži Narodnoj skupštini da prihvati amandman na na član 11. koji je podnela Vlada (14 za).

Odbor je, jednoglasno (14 za) usvojio predlog da se za izvestioca Odbora na sednici Narodne skupštine odredi Sandra Božić, predsednik Odbora.

DRUGA TAČKA DNEVNOG REDA: Razgovor sa kandidatima za člana Saveta Regulatornog tela za elektronske medije koje je predložio ovlašćeni predlagač nadležni odbor Skupštine Autonomne pokrajine Vojvodine

Uvodne napomene povodom ove tačke dnevnog reda iznela je Sandra Božić predsednik Odbora, koja je podsetila sve prisutne da je Odbor za kulturu i informisanje na prethodnoj sednici utvrdio Listu kandidata za člana Saveta Regulatornog tela za elektronske medije, koju je predložio nadležni odbor Skupštine Autonomne pokrajine Vojvodine i objavio je na internet stranici Narodne skupštine.

Naglasila je da je potrebno da Odbor u skladu sa članom 11. stav 8. Zakona o elektronskim medijima obavi javni razgovor sa kandidatima za člana Saveta Regulatora.

Istakla je da su biografije kandidata dostavljene članovima i zamenicima članova Odbora elektronskim putem, kao i da su dostupne svim članovima Odbora putem sistema e-parlament.

U nastavku sednice, kandidati za člana Saveta Regulatornog tela za elektronske medije, koji se bira na predlog nadležnog odbora Skupštine Autonomne pokrajine Vojvodine, Milorad Vukašinović i Goran Eror, predstavili su se članovima Odbora.

U diskusiji koja je zatim usledila učestvovali su: Sandra Božić, Nataša Mihailović Vacić i Snežana Paunović, koji su Miloradu Vukašinoviću i Goranu Eroru postavljali pitanja u vezi sa njihovim profesionalnim iskustvom, radom u struci, kao i budućim radom u Savetu Regulatora.

Milorad Vukašinović je istakao da će se, ukoliko bude izrabran na funkciju člana Saveta Regulatora, zalagati za podsticanje razvoja profesionalizma i obrazovanja zaposlenih u oblasti elektronskih medija.

Napomenuo je da će raditi na unapređenju uređivačke nezavisnosti i autonomije pružalaca medijskih usluga, a kao jedan od posebnih ciljeva izdvojio je pitanje očuvanja srpskog jezika i kulture, kao i jezika nacionalnih manjina.

Naglasio je da je Republika Srbija dobar primer medijskog i političkog pluralizma i s tim u vezi je dodao da je mišljenja da nije potrebna izmena zakona koji uređuju oblast elektronskih medija.

Goran Eror je podsetio sve prisutne na delokrug rada Regulatora, propisan članom 22. Zakona o elektronskim medijima.

Složio se sa izlaganjem Milorada Vukašinovića u delu koji se odnosi na potrebu očuvanja srpskog jezika i kulture, kao i jezika nacionalnih manjina.

Ukazao je da je neophodno dodatno unaprediti novinarsku profesiju, ali i insistirati na poštovanju novinarskih načela i etičkih principa.

Odbor je, jednoglasno (13 za) usvojio predlog da se za izvestioca Odbora na sednici Narodne skupštine odredi Sandra Božić, predsednik Odbora.

Sednica je završena u 12,45 časova.

SEKRETAR PREDSEDNIK

Dana Gak Sandra Božić